

**“โรคไตเรื้อรังจากเบาหวาน” ภัยเงียบที่ควบคุมได้**

**กรมการแพทย์ โดย โรงพยาบาลราชวิถี** เผย โรคไตเรื้อรังจากเบาหวาน เป็นหนึ่งในภาวะแทรกซ้อนที่พบได้บ่อย  
ในผู้ป่วยเบาหวาน และหากไม่ได้รับการดูแลที่เหมาะสม อาจนำไปสู่ภาวะไตวายเรื้อรังจนต้องฟอกไตหรือปลูกถ่ายไต   
ซึ่งส่งผลกระทบอย่างมากต่อคุณภาพชีวิตของผู้ป่วย

**นายแพทย์สกานต์ บุนนาค รองอธิบดีกรมการแพทย์** กล่าวว่า กระทรวงสาธารณสุขโดยนายสมศักดิ์ เทพสุทิน รัฐมนตรีว่าการกระทรวงสาธารณสุข มีนโยบายแก้ไขปัญหา โดยผลักดันการส่งเสริมสุขภาพและแนวคิดวิถีชีวิตเพื่อสุขภาพที่ดีไปสู่การปฏิบัติ พร้อมทั้งปรับปรุงกฎหมาย มาตรการต่างๆ ให้เอื้อในการต่อสู้กับโรค NCDs สนับสนุนแนวคิดสุขภาพดีสิทธิประโยชน์เพิ่ม รวมถึงส่งเสริมการปรับเปลี่ยนพฤติกรรมผ่านศูนย์คนไทยห่างไกล NCDs เพื่อลดอัตราการป่วยก่อนเข้าสู่ระบบการรักษา ลดความรุนแรงของการเจ็บป่วยในผู้ป่วยรายเก่า และช่วยลดค่าใช้จ่ายด้านสุขภาพของประชาชนและของประเทศ ซึ่งโรงพยาบาลราชวิถี กรมการแพทย์ เป็นองค์กรนำด้านสุขภาพที่สำคัญของชาติ และมุ่งมั่นสู่การเป็นศูนย์การแพทย์ชั้นนำระดับนานาชาติ ได้ระบุว่า โรคเบาหวานถือเป็นสาเหตุอันดับหนึ่งของโรคไตเรื้อรังในประเทศไทยโดยผู้ป่วยจำนวนมาก มักไม่รู้ตัวว่าไตเริ่มเสื่อมจนกระทั่งอาการลุกลาม การตรวจสุขภาพประจำปีและควบคุมระดับน้ำตาลในเลือด จึงเป็นกุญแจสำคัญในการป้องกันโรคไตเรื้อรังจากเบาหวาน ผู้ป่วยควรตระหนักถึงความสำคัญของการป้องกัน  
และดูแลสุขภาพไต เพื่อป้องกันภาวะแทรกซ้อนในอนาคต หากตรวจพบแต่เนิ่นๆ ก็สามารถชะลอการเสื่อมของไตได้

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี กรมการแพทย์** กล่าวเพิ่มเติมว่า ปัจจัยเสี่ยงของโรคไตเรื้อรังจากเบาหวาน ได้แก่ ระดับน้ำตาลในเลือดสูง ระดับความดันโลหิตสูง ระดับไขมันในเลือดสูง และการสูบบุหรี่ ผู้ที่มีปัญหาเหล่านี้ยิ่งเพิ่มความเสี่ยงต่อการเกิดโรคมากขึ้น สิ่งที่กระตุ้นให้ไตเสื่อมลงอย่างรวดเร็วกว่าปกติ ได้แก่ การติดเชื้อ การอุดตันของทางเดินปัสสาวะ การขาดน้ำ ดังนั้น วิธีป้องกันผู้ป่วยโรคไตจากเบาหวาน ควรควบคุมระดับน้ำตาลสะสมในเลือด (HbA1C) น้อยกว่าร้อยละ 7 ควบคุมระดับความดันโลหิตน้อยกว่า 130/80 มม.ปรอท ถ้าไม่มีผลข้างเคียงควรใช้ยาลดความดันโลหิตในกลุ่มที่สามารถชะลอการเสื่อมของไต ได้แก่ ยา ACEI หรือ ARB ควบคุมระดับไขมันในเลือด ให้ระดับไขมัน LDL มีค่าน้อยกว่า 100 มก./ดล. งดสูบบุหรี่ เลี่ยงอาหารเค็ม เนื่องจากปริมาณเกลือในอาหารจะเพิ่มระดับความดันโลหิต และทำให้ไตเสื่อมมากขึ้น ควรออกกำลังกายเป็นประจำ จะทำให้ระดับน้ำตาลและไขมันในเลือดปกติได้ง่ายขึ้นควรลดน้ำหนัก โดยเฉพาะในผู้ป่วยที่มีน้ำหนักเกินหรืออ้วน ควรหลีกเลี่ยงยาที่อาจจะมีผลเสียต่อไต เช่น ยาแก้ปวด ยาลูกกลอน ยาหม้อ เป็นต้น ซึ่งทางโรงพยาบาลราชวิถีได้มีขั้นตอนที่เหมาะสมในการคัดกรองหาโรคไตเรื้อรังจากโรคเบาหวาน ได้แก่ การตรวจปัสสาวะเพื่อหาการรั่วของโปรตีนในปัสสาวะด้วยวิธีมาตรฐาน และควรตรวจเลือดเพื่อประเมินการทำงานของไต โดยเจาะครีเอตินินในเลือด และคำนวณการกรองของไต ผู้ป่วยที่ตรวจพบการรั่วของโปรตีนเล็กน้อยในปัสสาวะแพทย์จะตรวจซ้ำ เพื่อยืนยันว่าท่านมีภาวะโปรตีนรั่ว ในปัสสาวะจริง ผู้ป่วยที่ตรวจไม่พบการรั่วของโปรตีนในปัสสาวะควรได้รับการตรวจปัสสาวะเป็นประจำทุกปี

#กรมการแพทย์ #โรงพยาบาลราชวิถี #โรคไตเรื้อรังจากเบาหวาน  
-ขอขอบคุณ-  
10 มิถุนายน 2568